László Csaba pert nyert a Magyar Nemzettel szemben
Sajtópert nyert László Csaba pénzügyminiszter a Magyar Nemzettel szemben; a Fõvárosi Bíróság hétfõn kihirdetett, nem jogerõs ítélete szerint a lap valótlanul állította, hogy a felperes a  K&H Banknál korábban betöltött vezetõ tisztségével összefüggésben közvetlenül, személyesen felelõs a brókercégnél történt visszaélésekért.
A Magyar Nemzet augusztus 21-én megjelent "A K&H-dosszié 2. rész" címmel nagy terjedelmû elemzést tett közzé, melyben többek között arról írt, hogy László Csaba a pénzintézetnél azt a területet irányította, ahol a sikkasztás történt, illetve lehetõvé tette a sikkasztást. A hétfõn kihirdetett elsõfokú döntés indoklása szerint a gazdasági társaságok vezetõ tisztségviselõinek van általános felelõsségük a társaságnál történtekért, ám a cikkben használt megfogalmazások közvetlen, személyes felelõsség látszatát keltik. Ezt pedig a sajtóperben nem sikerült az alperesnek bizonyítania.

Az ítélet szerint valótlanul állította a Magyar Nemzet, hogy a brókerrel kapcsolatos humánpolitikai döntésével, a bróker vezetõi beosztásba való kiválasztásával összefüggésben személyes kapcsolat is létrejött Kulcsár Attila és László Csaba között. A nem jogerõs ítélet szerint valótlan volt a lapnak az az állítása is, hogy László Csaba miniszteri kinevezése után helyettes államtitkárokat távolított el, ugyanis csak egyetlen ilyen beosztású személy távozott a pénzügyi tárcától az új miniszter beiktatása nyomán, méghozzá az egészségügyi minisztériumba, ahol helyettes államtitkári beosztást kapott. Az ítélet jogerõre emelkedése után a Magyar Nemzetnek sajtó-helyreigazítást kell közzétennie.
sajtóper vezetõ tisztség Fõvárosi Bíróság Katonai Tanácsa Magyar Nemzet K&H Bank László Csaba